Hun er Arbeiderpartiets abortgeneral på Stortinget. Hun skal sørge for et flertall for ny abortlov.
Kamzy Gunaratnam (Ap) har fått ansvaret for å samle sammen et flertall for en ny abortlov.  Hun har nettopp fylt 36 og er gift. Fra det tamilske miljøet i Norge får hun høre at hun bør få barn. Men Kamzy Gunaratnam vil ikke ha barn. Og akkurat det er en stor grunn til at hun nå mener abortloven må endres.  – En abortlov må være der for dem som ikke ønsker seg barn, for dem som er usikre.  Før jul leverte regjeringens abortutvalg sin utredning om abortloven i Norge. Konklusjonen var kort oppsummert: lag en ny lov. Den gamle er utdatert og lovteksten henger ikke sammen med dagens praksis.  Kamzy Gunaratnam har fått ansvaret for å lose i havn et flertall for en ny lov på Stortinget for Arbeiderpartiet.  Hun er klar på at det vil komme en lov før denne stortingsperioden er over. Aftenposten får opplyst fra kilder i både Ap og Senterpartiet at det i dag kommer en avklaring om hvordan regjeringen vil følge opp abortutvalgets anbefaling.  Kort tid etter denne saken ble publisert bekrefter også Ingvild Kjerkol (Ap) til VG at det vil komme et lovforslag. Men innholdet i det er ikke klart. Det er heller ikke avklart om Senterpartiet tar dissens.  Negativ statskontroll For Gunaratnam har abortloven i Norge som bare tillater selvbestemt abort frem til uke 12 fungert litt som negativ sosial kontroll.  – Staten har med sin abortlov hevdet å vite bedre enn kvinnene selv og derfor kunne nekte dem abort, sier hun.  Hun vil at samfunnet skal se på negativ sosial kontroll i et bredere perspektiv. At abortloven også må reflektere de verdiene man pleier å skryte av at Norge har, sier hun.  – Den friheten til å bestemme over ditt sinn og din kropp. Den må gjelde gjennom alle våre lovgivninger.  Selv har hun fått høre at det er en skam at hun ikke har lyst på barn, at hun kommer til å endre mening om det.  – Det er også negativ sosial kontroll. Lovgiving er normskapende. Jeg vil at vi med en ny abortlov skal kunne si at vi er der for kvinner når de trenger staten, uansett hva hun måtte ville.  Snakker med politikere i nei-partier Gunaratnam og Arbeiderpartiet vil utvide dagens abortgrense til 18 uker. De får støtte fra Venstre og MDG. SV ønsker å ha fri abort frem til levedyktighet, som i dag er 22 uker. Rødt ønsker også en grense på 22 uker.  Senterpartiet, Høyre, Frp og KrF ønsker å beholde abortgrensen på 12 uker, slik den er i dag.  For å ha et flertall for å endre abortloven er Ap avhengig av å få med seg noen enkeltrepresentanter fra nei-partier. Flere Frp-politikere har allerede varslet at de vil støtte utvidet abortgrense. – Jeg har god dialog med flere representanter. Abortutvalgets utredning er skrevet ganske pedagogisk, så det er mange som synes forslagene deres gir mening.  Gunaratnam har respekt for de andre partienes syn. Et parti hun derimot mener skader debatten, er KrF.  – De forenkler debatten med en moralsk opphøyd rolle. De argumenterer som om at de er for det ufødte liv og vi er imot. Ingen av de andre partiene har kommet med forslag om å fjerne samtlige grenser.  Vil ikke følge LOs forslag – SV, Rødt og LO har tatt til orde for selvbestemt abort frem til uke 22. Det er vel ingen medisinsk grunn til å ha en grense på 18 uker? – Det er mest naturlig å ha en lov som gjenspeiler praksis. Og de fleste aborter skjer før uke 18 i dag, og de fleste blir godkjent.  Gunaratnam sier også at de vet det ikke er flertall for en så liberal grense.  – I Arbeiderpartiet har vi en politikk som vi tenker kan innføres i morgen. Når vi sier 18 uker, bedre tilgjengelighet gjennom fastleger og bedre oppfølging, så er det fordi det vi rulle ut til neste året. Et annet kritisk tema i abortloven er fosterreduksjoner. I 2019 kom en endring i loven som gjorde at gravide med flerlinger, må møte i en abortnemnd hvis de ønsker å fjerne ett eller flere friske fostre.  – Ønsker dere også å kjempe for å tillate fosterreduksjon uten å måtte møte i nemnd? – Vårt partivedtak er å reversere samtlige abort-innstramminger gjort av Solberg-regjeringen.
Kamzy Gunaratnam fra Arbeiderpartiet vil endre abortloven. Hun vil ha ny lov før stortingsperioden er over. Hun mener abortloven fungerer som negativ sosial kontroll. Hun vil at abortloven skal reflektere Norges verdier. Arbeiderpartiet ønsker abortgrense til 18 uker. De får støtte fra Venstre og MDG. Senterpartiet, Høyre, Frp og KrF vil beholde grensen på 12 uker.